Asunción

Asunción on Paraguayn pääkaupunki, joka sijaitsee Argentiinan rajalla Paraguayjoen varrella. Vuonna 2022 sen asukasluku oli 462 241. Suur-Asunción (Gran Asunción) käsittää lisäksi San Lorenzon, Fernando de la Moran, Lambarén, Luquen, Mariano Roque Alonson, Ñembyn ja Villa Elisan kaupungit. Alueen asukasluku vuonna 2012 on yhteensä yli 2,5 miljoonaa.

 Maantiede ja kaupunkikuva 
Asunción sijaitsee Paraguayjoen itärannalla Argentiinan rajalla lähellä paikkaa, jossa Pilcomayojoki laskee Paraguayyn. Kukkulat ovat tyypillisiä sen ympäristölle.

Kaupungin voi ajatella levittäytyvän viuhkamaisesti joenrannasta, johon Juan de Salazar perusti linnoituksensa.Hebblethwaite, s. 67. Kaupungin keskustassa on moderneja kerrostaloja, joen varrella  siirtomaatyylisiä yksikerroksisia rakennuksia, muualla on kasvavia lähiöitä ja hökkelikyliä. Useimmat kaupungin nähtävyyksistä keskittyvät keskustaan jokirantaan. Siellä on katedraali, vanha ja uusi kongressitalo, La Encarnación -kirkko ja Chacon sodassa kaatuneiden muistomerkki. Pääkadun nimi on Calle Palma.

Asunción on muodostanut oman metropolialueensa eli Área Metropolitana de Asunción (AMA). Siihen kuuluvat esikaupunkialueet Capiatá, Fernando de la Mora, Lambaré, Limpio, Luque, Mariano Roque Alonso, Ñemby, San Antonio, San Lorenzo ja Villa Elisa. Metropolialue ei muodosta omaa hallinnollista aluettaan. Eri kunnat ovat itsenäisiä, eikä niillä ole kunnallishallintoon liittyviä yhteisiä palveluja. Metropolialueen ulkopuolellakin on kuntia, jotka voidaan silti mieltää osaksi pääkaupungin esikaupunkialuetta, kuten Areguá, Itá, Guarambaré ja Ypané.Nickson 2015, s. 47

 Ilmasto 

 Historia 
Asunción on yksi Etelä-Amerikan vanhimmista koloniaalikaupungeista. Kaupungin paikalla vieraili ensimmäisenä Juan de Ayolas, mutta itse kaupungin (Nuestra Señora de la Asunción) perustivat Juan de Salazar de Espinosa ja Gonzalo de Mendoza 15. elokuuta 1537. Nimensä kaupunki sai siitä, että se perustettiin Marian taivaaseenottamisen () juhlapäivänä.Hebblethwaite, s. 66.

Asunción muutettiin sotilaslinnoituksesta siviilikaupungiksi vuonna 1541, kun kaupunkiin perustettiin sen ensimmäinen cabildo. Samana vuonna espanjalaiset joutuivat evakuoimaan Buenos Airesin intiaanien hyökkäysten takia. Asunción oli tämän jälkeen noin 50 vuoden ajan espanjalaisten itäisen Etelä-Amerikan siirtomaahallinnon keskuskaupunki. Vuonna 1557 paikalla asui noin 1 500 espanjalaista. Pienestä koostaan huolimatta paikka oli tärkeä espanjalaisten keskus, josta he laajensivat edelleen siirtomaavaltakuntaansa mantereen eteläosiin. Tämän kautta se tuli tunnetuksi lempinimellä madre de ciudade eli "kaupunkien äiti".Nickson 2015, s. 58–60

Asunción erotettiin hallinnollisesti Buenos Airesista vuonna 1617, minkä jälkeen syrjäisen Asunciónin merkitys alkoi heiketä. Siirtomaakaudella kaupungin kasvu oli hyvin hidasta. Kun Chacon intiaanit iskivät kaupunkiin vuonna 1747 sen asukasluku oli vain noin 5 000. Toisaalta syrjäisyyden ansiosta kansallinen liikehdintä alkoi maassa jo varhain, ja Paraguay julistautui itsenäiseksi Asunciónissa keskiyöllä, kun vuorokausi oli vaihtumassa 15:nneksi toukokuuta 1811. José Gaspar de Francian kaudella kaupunkia alettiin kehittämään ja se sai muun muassa nykyisen ruutukaavansa pohjan. Vuonna 1842 se jaettiin neljään piiriin (distritos); Catedral, Encarnación, Recoleta ja San Roque. Jako muodosti paikallishallinnon pohjan aina 1960-luvulle saakka.

pienois|Asunción vuonna 1940.
Kolmoisliiton sodan aikana Brasilian joukot valtasivat 1868 Asunciónin, joka sijaitsi sodan kannalta strategisessa paikassa Argentiinan, Brasilian ja Uruguayn yhdistävän jokiverkoston varrella. Brasilia hallinnoi kaupunkia vuoteen 1876. Sotaa oli seurannut vuosien nälkä, kulkutaudit ja köyhyys. Vuonna 1872 kaupungin asukasluku oli noin 18 000 ja heistä suhteettoman suuri osa oli naisia, kun miehet olivat kuolleet sodassa. 

Kaupungin toipuminen sodasta oli hidasta. Nykyaikaisia viemäreitä tai päällystettyjä teitä ei ollut lainkaan. Nykyiset neljä pääkatua päällystettiin vasta vuosina 1905–1906. Vielä vuonna 1940 vain 14. korttelissa oli päällystetyt tiet. Vuoteen 1955 saakka vettä saatiin pääasiallisesti vain kaivoista. Viemäröinnin putteen takia sadekausien aikana katujen tulviminen oli hyvin tavallista. Asiaa alettiin muuttamaan vasta 1960-luvulla myrskyviemäröinnillä. Suuri osa kaupungin asukkaista asui maaseutumaisesti. Kaupungistuminen kuitenkin nopeutui talouskasvun myötä 1970-luvulta alkaen. Samalla kun keskiluokan asunnot yleistyivät, köyhempi väestönosa siirtyi slummeihin, kuten Chacaritan alueelle Paraguayjoen varrella. Muita muutti lähikyliin, joista muodostui pääkaupungin esikaupunkialue. Vauras väestönosa siirtyi omiin kaupunginosiinsa, kuten Carmelitas ja Villa Mora. Samalla keskusta köyhtyi. Ongelmiin yritettiin vastata esimerkiksi Asuncióninlahden hankkeella, jonka tarkoituksena oli kehittää kaupungin joenvarren aluetta ja liikenneyhteyksiä keskustaan. Hanke valmistui vuonna 2013.

 Talous 
Asunción on Paraguayn tiheimmin asutun osan logistiikan keskus. Kaupungissa ja sen ympäristössä jalostetaan läheisen viljavan maatalousalueen tuotteita kuten puuvillaa, tupakkaa, sokeria ja maissia sekä karjatalouden tuotteita. Teollisuus tuottaa myös vaatteita ja jalkineita sekä kasvisöljyä.

Vuoden 2015 tilastojen mukaan Asunciónissa asui 432 523 työikäistä ihmistä. Niistä töitä teki 261 929 ihmistä.Principales Resultados EPH 2015, s. 39. Noin 19,7 prosenttia työntekijöistä oli töissä kaupan palvelualoilla, ja noin 19,6 prosenttia työntekijöistä oli kouluttamattomia sekatyöläisiä.Principales Resultados EPH 2015, s. 41.

 Liikenne 
Asunciónin lentoasema on nimeltään Silvio Pettirossin kansainvälinen lentoasema. Se on noin 20 kilometrin päässä kaupungin keskustasta.Hebblethwaite, s. 68. Kaupunkiin voi saapua myös laivalla Paraguayjokea pitkin. Kaupungin sisäistä liikennettä hoidetaan huonokuntoisilla busseilla, jotka liikkuvat laajalla alueella mutta vain iltakymmeneen asti. Paikallisbusseilla liikennöivät useat yritykset, joten bussien väritys vaihtelee hieman.Hebblethwaite, s. 69. Vanhalta rautatieasemalta lähtee turistijunia lähikaupunkeihin.

 Väestö 
Paraguayn vuoden 2022 väestönlaskennan mukaan Asunciónin asukasluku oli 462 241. Heistä miehiä oli 221 222 ja naisia 241 019. Paikallisiin viitataan termillä asunceno eli "asunciónilainen".Nickson 2015, s. 58

Asunciónissa toimii monia korkeakouluja, kuten vuonna 1890 perustettu Asunciónin kansallinen yliopisto, vuonna 1960 perustettu katolinen yliopisto sekä joukko pienempiä yksityisiä oppilaitoksia.

 Lähteet 

 Viitteet 

 Aiheesta muualla 

*
Luokka:Seulonnan keskeiset artikkelit